KLASA: 034-06/24-01/15

URBROJ: 711-02-01/05-2024-02

Zagreb, 8. ožujka 2024.

 **ANTE KONJUH**

**Predmet: očitovanje na zahtjev Ante Konjuha**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 4. ožujka 2024. zaprimilo je zahtjev za očitovanjem koji je podnio Ante Konjuh.

Uz podnesenom zahtjevu podnositelj je zatražio odgovor na upit postoji li sukob interesa odnosno zapreka da supruga ravnatelja osnovne škole zasnuje radni odnos u toj školi kao voditelj računovodstva.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 42. sjednici održanoj 8. ožujka 2024., podnositelju daje očitovanje kako slijedi.

Člankom 3. ZSSI-a propisano je tko se smatra obveznikom u smislu navedenog Zakona te je ujedno određen i krug osoba na koje se navedeni Zakon primjenjuje, odnosno djelokrug rada i nadležnosti Povjerenstva.

Ravnatelji i zaposlenici osnovnih škola nisu obuhvaćeni člankom 3. ZSSI-a te se stoga na iste osobe ne primjenjuju odredbe ZSSI-a, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona, već se sukob interesa ravnatelja škole može urediti općim aktima ustanove.

Slijedom navedenog, Povjerenstvo utvrđuje da u djelokrugu i nadležnosti istoga nije donošenje mišljenja ili drugog obvezujućeg akta u odnosu na osobe na koje se odredbe ZSSI-a ne primjenjuju.

PREDSJEDNICA POVJERENSTVA

Aleksandra Jozić Ileković, dipl. iur.

Dostaviti:

1. Ante Konjuh, putem e-maila
2. Objava na internetskoj stranici Povjerenstva
3. Pismohrana